दानिया फैदोनि ‘बर’-कसारि वेलफेयार अट’नमास काउन्सिल’नि सोमोन्दै सुद’ जारिमिनारि खोथा सावरायदोनि। बर’फोरा आरो बर’ फोलेरजों लोब्बा थानाय आंगोनिबो आंगो हारिसाफोरा दिननि आसामनि आरो गोदो गोदायनि कामरुप हादाबनि आदिम थागिबि हा फिसा। मोनसे समाव दिनैनि गेदेमा बर’ हारिनि राजा-महाराजाफोरनो गासै आसाम हादरखौनो दाब दाब जायगायाव फिसा फिसा माखासे राज्यो फसंना मिनि खुसियै राइजो जालांदोंमोन। 2003 माइथायआव गायस’न जानाय बिटिसि हालामनि बाहेरावबो गोबां जिल्लायाव गोबांथार बर’ फिसाफोरा राइजो जाबोदों। गाहाइयै कार्बिआंलं, सनितपुर, बिस्वनाथ चारिआलि, लक्षिमपुर, धेमाजि, ग’लाघाट, बरपेटा, ग’वालपारा, कामरुप (मेट्र’), कामरुप (ग्राम), नलबारि, बजाली, धुबुरी, मरिगाव, नगाव, बङाइगाव, दरं, शिबसागर, तिनिसुकिया आरि गासै 22 निबो बांसिन जिल्लायाव बर’ फिसाफोरा दुखु दाहाजों राइजो जाबोदों। नाथाय भारत उदांश्रीनि 73 बोसोर बारग’लांनायावबो बै जिल्लाफोरनि दाब दाब गामि, जायगाफोराव थानाय बर’ फिसाफोरा उदांश्री भारतनि नोगोरारि जानानैबो समाजारि, रांखान्थियारि आरो राजखान्थिआरि मोन्थाइफोरखौ मोननो हायाखैसै। नाथाय गोसोआव लाखिथावना 2003 माइथायआव बिटिसि जारखुंथाइ गायसनजानाय उनाव हाग्रामा महिलारिनि हेफाजाबाव बैफोर जिल्लायाव सेरखाय बेरखाय राइजो जाबोनाय बर’ फिसाफोरा खौसे जानानै बिपिएफ हानजाजों लोब्बा थानानै बै ओनसोलफोराव थानाय बर’फोरनि मोनना-मोनिनि हिसाबफोरखौ सोरखारनि सेराव अजद दैखांनायनि खाबु मोननो गोहो मोनो। बेनि थाखाय 2014 माइथायनि 18 जुलाइखालि सानैसो बर’ सानसुमा दैदेनगिरिफोरनि नाजानायाव धेमाजि जिल्लानि सानजारि नोगोरारि सिमेनसापरियाव ‘United Bodo People Organisation’ (UBPO) खौ गायस’ननाय जायो। बै दिननिफ्रायनो आफादनि आफादगिरि मिहिनिस्वर बसुमतारि, जेनेरेल नेहाथारि अनिल बसुमतारि, लेङाइ आफादगिरि गाम्बारु मुसाहारि, रतन बसुमतारि लोगो जेनेरेल नेहाथारि बिजेन्द्र कुमार बसुमतारि, नेहाथारि सुक्रेस्वर गयारि, प्रदिप सोरगियारिमोननि नाजानायाव बिटिसिनि बाहेराव थानाय 10 लाखनिबो गोबां बर’ कसारिफोरा समाजारि, रांखान्थिआरि आरो राजखान्थिआरि नियाय आरो मोनथाइ नागिरनानै बर’ राव, हारिमुखौ दावगाखां होनो आसाम सोरखार आरो भारत सोरखारनि सेराव ‘Boro-Kachari Welfare Autonomous Council’ दाना होनाय थाखाय थांनाय 6 बोसोर नारानाथार जुजिनायनि गेजेरजों दाबि दैखांना सोमावसारबोगासिनो दंमोन। बिटिसिनि सिङाव थानायफोरा आथिखालाव इसे एनैब्लाबो सोरखारनि सुबिदा खाबु मोननो हादोंब्लाबो बिटिसिनि (बिटिआरनि) बाहेराव थानाय बर’-फिसाफोरा गुबुन हारिहारिसाफोरनि गेजेराव थाना जेरैबो जेथिंबो थगायजाजादों, नासयजादों एखनबा बुथार जाजादोंबो। बिटिसिनि बाहेराव थानाय बर’ फिसाफोरनि बिदि दुखुनांथाव हालसालखौ नुनानै बिटिसिनि गोरागाहाइ हाग्रामा महिलारिया ‘बर’-कसारि वेलफेयार अट’नमास काउन्सिल’ दाबि खालामग्रा दैदेनगिरिफोरखौ मदद खालामनो आवगायबोयो आरो ‘इउ बि पि अ’ नि दैदेनगिरिफोरखौ आसाम सोरखार आरो मिरु सोरखारजों बै दाबिखौ लाना आसाम सोरखारा आरो मिरु सोरखारजों रायज्लायहोनायाव जेरैबो जेथिंबो हेफाजाब होदोंमोन आरो मददबो खालामदोंमोन। नाथाय हाग्रामा महिलारिया बोहैथि बोसोरनि 27 जानुवारिआव बिटिआर गोरोबथानि गेजेरजों सोरखारा गनायथि होनाय बर’-कसारि वेलफेयार अट’न’मास काउन्सिलखौ आथिखालनि राजखान्थिआरि हालसालखौ नायनानै काउन्सिलखौ दानो जानायखौ बाजादोंमोन। जायनि जाहोनाव एसेबां दिन गावनि सिङाव थानाय UBPOनि दैदेनगिरिफोरा महिलारिखौ ज्राब गारनानै सर्बानन्द सन’वाल दैदेननाय बिजेपि सोरखारा बर’-कसारि वेलफेयार काउन्सिलखौ गनायथि होनाय लोगो लोगो इउ बि पि अ’नि सा 6 जौनिबो बारा दैदेनगिरि आरो मावथिफोरा बिजेपि हानजायाव हाबख’नहैयो। दुखुनि बाथ्रायानो जाबाय थांनाय 6 बोसोर हालागि हाग्रामानि आखाइयाव थानाय बिटिसिनि बाहेरावबो थानाय बर’नि राजखान्थियारी गोहो बोलोआ हाग्रामानि आखाइनिफ्राय स्ल’द गलांनायाव एसेबां दिन दुलाराय आसामवनो दिल्ली आरो दिसपुरवालाफोरखौ काबु खालामनो हानाय हाग्रामा महिलारिनि गोहोबोलोआ जोबस्रांलांनायाव हाग्रामायाल’ नङा बिपिएफ हानजायानो लोरबां जाबाय। समासो बुंसिगोन बर’फोरनि राजखान्थिया बोरै लामालायो। जों समखौनो नेनानै थाबाय।